Cuneiform Tablet VS 26 65 (VAT 13458)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma šu-ḫu-bur-ma a-na pu-šu-ke-en₆ qí-bi-ma ta-áš-pu-ra-am um-ma a-ta-ma 2 ma-na.TA KÙ.BABBAR a-na 1 ma-na-em KÙ.GI um-mì-a-nu i-ku-nim <big_gap><big_gap> a-na KÙ.GI-šu-nu ú-šé-li-ú šu-ma ta-na-ṭá-al-ma i-na 2 ma-na.TA wa-at-ra-am 3 ma-na.TA i-da-na-kum nam-ge₅-er šu-ma i-na 2 ma-na.TA wa-at-ra-am lá iḫ-ta-lá-qum šu-up-ra-ma a-na-kam ša-al-ša-tí-šu le-mu-sú-ma KÙ.BABBAR-pí i-na a-lim{ki} ar-ku-ús a-šu-mì AN.NA 1 GÚ-tim ša a-na la-li-im i-na ḫa-ḫi-im a-šùr-ma-lik ù ir-ma-a-šùr i-dí-nu-ni a-dí ma-lá ù šé-ni-šu áš-pu-ra-kum um-ma a-na-ku-ma a-na-kam É lá-li-im KÙ.BABBAR e-ri-iš-ma um-ma šu-nu-ma a-šar AN.NA ta-dí-nu-šu-ni šu-pu-ur-ma áš-ra-kam-ma KÙ.BABBAR-áp-kà li-qé KÙ.BABBAR-áp lá-li-im i-na GÁN-lim lá i-ba-ší a-pu-tum i-ḫi-id-ma a-šùr-ma-lik ù ir-ma-a-šùr ší-bu-ú-a ša AN.NA ip-qí-du-ni a-ma-kam a-na ša ki-ma lá-li-im šé-li-šu-nu a-li KÙ.BABBAR 1 GÍN i-ba-ší-ú ša-áš-qí-il₅-ma KÙ.BABBAR-pí lá i-ḫa-liq 15 ma-na AN.NA ik-ri-bu ša a-šùr a-na li-bi šu-uq-lim ša i-ku-nim a-dí ša-áš-qí-il₅